《首夏端居》
宋代·李复

美木交柔柯，薿薿众叶光。
余春归未尽，叶间有遗芳。
空庭午阴归，黄鸟转新吭。
微风从何来，穆然和且凉。
虚堂面清池，文簟舒藜床。
憩偃神意适，形骸亦相忘。
萧然无杂尘，始觉日稍长。
寒暑迭往返，物生安有常。
百年只瞬息，忍使生理伤。
起坐理素琴，曲罢取酒尝。
既饮复又酌，仰看闲云翔。
得为太古民，优游见义皇。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。